《寄内》
宋代·陈渊

明月向人圆，爱之不忍睡。坐久风露寒，忽忽心如醉。

念君一适我，所遇无欢意。况乃久别离，相思到梦寐。

我生百不堪，缪学屠龙技。于今半世人，升斗亦未遂。

赖有室中友，素怀隐居志。肯与梁伯鸾，扁舟共东逝。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。